Resolute i Nunavut

Resolute eller Resolute Bay (inuktitut ᖃᐅᓱᐃᑦᑐᖅ, Qausuittuq, 'stad utan daggry') er ein busetnad i Nunavut i Canada. Han ligg på Cornwallisøya, inst i Resolutebukta. Resolute er ein av dei nordlegaste folkesette stadene i Canada, berre Grise Fiord ligg lenger nord. 
Han er også ein av dei kaldaste folkesette stadane i verda, med ein årleg gjennomsnittstemperatur på −15.7 °C. 

I nærleiken av Resolute ligg flyplassen Resolute Bay Airport.

Folkesetnad

Ved folketeljinga i 2021 utført av Statistics Canada hadde Resolute 183 innbyggjarar som budde i 66 av dei totalt 89 private bustadane som fanst der, ein nedgang på 7,6 % frå folketalet på 198 i 2016.

Historie
Det er funne teikn på sporadisk busetnad av dorsetfolk (tunit) og seinare thulefolk frå så tidleg som 1500 f.Kr. til år 1000. Moderne inuittar verken budde på eller brukte staden før 1953, då eit kanadisk flytteprogram kjent som High Arctic relocation fann stad. Styresmaktene ville flytta folk til området for å hevda kontrollen sin over det under den kalde krigen. Staden fekk namn etter polforskingssikipet HMS «Resolute».

I 1947 bygde  Canada og USA ein vêrstasjon, Resolute Weather Station, og ei lutfstripe som del av programmet Joint Arctic Weather Stations, i dag kalla High Arctic Weather Stations. Ein flybase for Royal Canadian Air Force følgde i 1949, RCAF Station Resolute Bay. Militærpersonnel og ulike spesialistar, som meteorologar, frå sør budde på staden. I dag utgjer basen eit av dei potensielle startpunkta for forsking i Arktis og reiser til Nordpolen.

Den fyrste inuittgruppa kom til staden i 1953. Ho omfatta ein offiser frå Royal Canadian Mounted Police, Ross Gibson, som også blei den fyrste læraren på staden. Den neste gruppa kom hit i 1955 frå Inukjuak i Quebec (då kjend som Port Harrison) og frå Pond Inlet i noverande Nunavut. Dei var blitt lova bustader og vilt til å jakta på, men då folk kom fram fann dei ingen bygningar og svært lite vilt dei hadde kjennskap til. Dei måtte også tola fleire veker mørketid om vinteren og midnattssol om sommaren, noko som ikkje finst i Nord-Quebec.

Tilflyttarane var blitt fortalde at dei kunne venda tilbake etter eit år om dei ønskte det, men dette tilbodet blei trekt tilbake ettersom det kunne ha skadd kanadiske krav på området. Etterkvart klarte inuittane å læra seg migrasjonsrutene til den lokale kvitkvalen, og klarte å livnæra seg i området ved å jakta over eit område på 18 000 km² kvart år.

Busetnaden blei fyrst bygd 5 km frå basen, men på 1970-talet byrja talet på forskarar som kom til Resolute å skapa problem. Mellom 1974 og 1975 blei innbyggjarane flytta til ein stad som var betre for kommunale tilbod, men dårleg plassert for jakt.

I 1993 heldt styresmaktene i Canada høyringar om flytteprogrammet, og året etter gav Royal Commission on Aboriginal Peoples ut rapporten The High Arctic Relocation: A Report on the 1953–55 Relocation. Styresmaktene betalte 10 millionar kanadiske dollar til folk som hadde levd gjennom tvangsflyttinga og familiane deira, og bad formelt om orsaking i 2008.

Klima
Resolute har arktisk klima (ET) med lange, kalde vintrar og korte, kjølige somrar. Ein har aldri observert temperaturar over nullpunktet mellom 20. oktober og 6. mai.

Næringsliv
I tillegg til jaktguiding og hotellnæring har Resolute arbeidsplassar som:

 Resolute Bay School
 Hamlet of Resolute Council
 RCMP Resolute Detachment
 Resolute Bay Airport
 Tudjaat Co-op store

Kjende folk frå Resolute
Joseph Idlout, bestefaren til songaren Lucie Idlout og far til Leah Idlout, den andre læraren i busetnaden, flytta til Resolute frå Pond Inlet i 1955. Idlout var ein inuittisk jeger som blei filma i to National Film Board-dokumentarar, Land of the Long Day, filma i 1952 i Pond Inlet, og Between Two Worlds i 1990. Han var ei tid ein av dei best kjende inuittane i Canada, og var avbilda på baksida av to-dollarsetelen. Celina Kalluk, ein kjend utøvar av inuittisk strupesong og barnebokforfattar, blei fødd her.

Kjelder

Denne artikkelen bygger på «Resolute» frå ,  den 20. oktober 2022.  

Denne artikkelen bygger på «Resolute, Nunavut» frå ,  den 29. oktober 2022.  

Busetnader i Nunavut